钦定古今图书集成/明伦汇编/官常典/第065卷 > 谯王文思
## 钦定古今图书集成/明伦汇编/官常典/第065卷 > 谯王文思

按《晋书谯刚王传》，“刚王逊子闵王承，承子烈王无忌，
无忌子敬王恬，恬子忠王尚之。安帝反正，追赠尚之
卫将军，以休之长子文思为尚之嗣，袭封谯郡王。文
思性凶暴，每违轨度，多杀弗辜。好田猎，烧人坟墓，数
为有司所纠，遂与群小谋逆。刘裕闻之，谋其党与，送
文思付父休之，令自训厉。后与休之同怨望称兵，为”
裕所败而死，国除。

按《魏书司马休之传》，“文思与淮南公国璠、池阳子道
赐不平而伪亲之，引与饮宴。国璠性疏直，因酒醉，遂
语文思，言己将与温楷及三城胡酋王珍、曹栗等外
叛，因说京师豪彊可与为谋数十人，文思告之，皆坐
诛。以文思为廷尉卿，赐爵郁林公。善于其职，听讼断
狱，百姓不复匿其情。刘义隆遣将裴方明击杨难当”
于仇池，世祖以文思为假节、征南大将军，进爵谯王，
督洛、豫诸军南趣襄阳，邀其归路。还京，为怀朔镇将。
兴安初，薨。子弥陁袭爵，以选尚临泾公主，而辞以先
取毗陵公窦瑾女，与瑾并坐祝诅伏诛。